Батајница је ослобођена 23. октобра 1944. године, у склопу Београдске операције. Јединице Шесте личке пролетерске дивизије „Никола Тесла”, су након ослобођења Земуна и сламања јаког немачког отпора на Бежанијској коси, 23. октобра кренуле ка Новој Пазови, у сусрет јединицама 12. војвођанског корпуса, који је форсирао Саву и кретао се из правца Сурчина и Јакова. У току 23. октобра Прва личка бригада је заузела Добановце, Друга личка бригада Угриновце, а 22. српска космајска бригада Батајницу. Батајница је ослобођена без веће борбе, јер се главнина немачких снага из Земуна повукла ка Новој Пазови, а у селу је остао само мањи број војника, који се утврдио на сеоском гробљу, али се након краће борбе предао.